༄༅། །དབུ་མ་འཇུག་པའི་མཆོད་བརྗོད་བློ་གསར་མགྲིན་པའི་མགུལ་རྒྱན་ཞེས་བྱ་བ་བཞུགས་སོ། །

༄༅། །འགྲོ་བའི་མགོན་པོ་དཔལ་མགོན་འཕགས་པ་ཀླུ་སྒྲུབ་ཞབས་ཀྱིས་མཛད་པའི་རྩ་བ་ཤེས་རབ་ལ་སོགས་པ་དབུ་མའི་བསྟན་བཅོས་རྣམས་ལ་འཇུག་པར་བྱ་བའི་ཕྱིར། དཔལ་ལྡན་ཟླ་བ་གྲགས་པས་དབུ་མ་ལ་འཇུག་པའི་བསྟན་བཅོས་འདི་རྩོམ་པར་བཞེད་ནས། གདུལ་བྱ་རྣམས་དྭང་བ་བསྐྱེད་པའི་ཕྱིར་ཐོག་མར་མཆོད་པར་བརྗོད་པ་ནི། ཡང་དག་པར་རྫོགས་པའི་སངས་རྒྱས་དང་བྱང་ཆུབ་སེམས་དཔའ་རྣམས་པས་ཀྱང་ཆེས་ཐོག་མར་བཅོམ་ལྡན་འདས་ཀྱིས་དམིགས་པ་མེད་པའི་སྙིང་རྗེ་ཆེན་པོ་འདི་སངས་རྒྱས་ཀྱི་ཉིད་ཀྱི་རྒྱུ་ཕུན་སུམ་ཚོགས་པ་དང་པོ་ཡིན་པར་གཟིགས་ཏེ། སེམས་ཅན་འགྲོ་བ་ལྔའི་གནས་ཀྱི་འཁོར་བའི་བརྩོན་རར་ཉོན་མོངས་པའི་ལྕགས་སྒྲོག་གིས་བསྡམས་པ་སྐྱབས་མེད་པ་དཔག་ཏུ་མེད་པ་མ་ལུས་པ་སྲིད་པའི་སྡུག་བསྔལ་ལས་ཡོངས་སུ་སྐྱོབས་པའི་མཚན་ཉིད་ཅན་འདི་སྙིང་རྗེ་ཡིན་པར་གསུངས་པས་ཐོག་མར་སྙིང་རྗེ་དེ་ལ་བསྟོད་པར་འོས་པ་ཉིད་དུ་བསྟན་པའི་ཕྱིར་བཤད་པ་ནི། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །ཞེས་གསུངས་ཏེ། ཉན་ཐོས་དང་རང་སངས་རྒྱས་ཏེ་དེ་ལ་ཡང་དག་པར་ཕྱིན་ཅི་མ་ལོག་པའི་གདམས་ངག་གི་དོན་སངས་རྒྱས་ལས་ཉན་ནས་འབྲས་བུ་ཟད་དང་མི་སྐྱེ་ཤེས་པའི་མཚན་ཅན་གྱི་བྱང་ཆུབ་དེ་ཐོབ་པར་བྱེད་པས་ན་ཉན་ཐོས་དག་སྟེ། ཤྭ་པ་ཀ་ཞེས་པའི་སྒྲ་ལས་དྲངས་ན་ཐོས་སྒྲོགས་ལ་འཇུག་སྟེ་རང་གིས་ཐོས་པའི་དོན་གཞན་ལ་སྒྲོགས་པར་བྱེད་པས་ན་ཉན་ཐོས་དག་སྟེ། འདི་ལྟར་ཚངས་པར་སྤྱོད་པ་ལ་གནས་པའི་བྱ་བ་བྱས་སོ། །སྲིད་པ་འདི་ལས་སྲིད་པ་གཞན་མི་ཤེས་སོ་ཞེས་བྱ་བ་ལ་སོགས་པ་འབྱུང་བ་ཡིན་ནོ། །ཡང་ན་འབྲས་བུའི་མཆོག་གམ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་ལམ་ཆོས་ཐམས་ཅད་ཀྱི་རང་བཞིན་ཐུགས་སུ་ཆུད་པའི་ཡེ་ཤེས་མངའ་བའི་དེ་བཞིན་གཤེགས་པ་ལས་རང་གིས་མངོན་སུམ་དུ་ཐོས་ནས་བྱང་ཆུབ་དེ་དོན་དུ་གཉེར་བ་རྣམས་ལ་སྒྲོགས་པར་བྱེད་པས་ན་ཉན་ཐོས་དག་སྟེ། དམ་པའི་ཆོས་པདྨ་དཀར་པོ་ལས། ཉན་ཐོས་རྣམས་རང་གི་བྱང་ཆུབ་ཏུ་སེམས་བསྐྱེད་ནས། མགོན་པོ་བདག་ཅིག་འདི་རིང་ཉན་ཐོས་གྱུར། །བྱང་ཆུབ་དམ་པ་ཡང་དག་བསྒྲགས་པར་བགྱི། །བྱང་ཆུབ་པ་ཡི་སྒྲ་ཡང་རབ་ཏུ་བརྗོད། །དེ་བས་བདག་ཅག་ཉན་ཐོས་མེ་ཟད་འདྲ། །ཞེས་ཇི་སྐད་གསུངས་པ་ལྟ་བུའོ། །འོ་ན་བྱང་ཆུབ་སེམས་དཔའ་ཡང་ཉན་ཐོས་སུ་འགྱུར་བ་ཐལ། བྱང་ཆུབ་སེམས་དཔའ་ཉན་ཐོས་སུ་མི་འགྱུར་ཏེ། སྒྲོགས་པར་བྱེད་པ་ཙམ་ལ་འདྲ་ཡང་རྗེས་སུ་མཐུན་པ་ཙམ་ཡང་མི་སྒྲུབ་པ་གང་ཡིན་པ་དེ་ནི་ཉན་ཐོས་པས་བྱང་ཆུབ་སེམས་དཔའ་དང་ཉན་ཐོས་མཚུངས་པར་མི་འགྱུར་རོ། །སངས་རྒྱས་འབྲིང་རྣམས་ཏེ་ཞེས་པའི་སངས་རྒྱས་ཀྱི་སྒྲ་འདི་སངས་རྒྱས་ཀྱི་དེ་ཁོ་ན་ཉིད་ཐུགས་སུ་ཆུད་པའི་སྒྲས་ཉན་ཐོས་དང་རང་སངས་རྒྱས་དང་བླ་ན་མེད་པ་ཡང་དག་པར་རྫོགས་པའི་སངས་རྒྱས་གསུམ་ཆར་ལ་ཡང་འཇུག་སྟེ། ཏ་ཏྭ་བུདྡྷ་ཞེས་སྒྲ་ལས་དྲངས་ན་ཏ་ཏྭ་ནི་དེ་ཁོ་ན་ཉིད་བུདྡྷ་ནི་ཁོང་དུ་ཆུད་པ་སྟེ་ཉན་རང་རྣམ་གཉིས་ཀྱིས་ཀྱང་རང་ལམ་གྱི་དེ་ཁོ་ན་ཉིད་ཁོང་དུ་ཆུད་པའི་དབང་གིས་སོ། །རྒྱུ་མཚན་དེས་ན་སྐབས་འདིར་སངས་རྒྱས་ཀྱིས་སྒྲས་རང་སངས་རྒྱས་དག་ལ་བསྙད་དོ། །རང་སངས་རྒྱས་དེ་དག་ནི་བསྐལ་པ་བརྒྱ་ཡི་བསོད་ནམས་དང་བཟུང་བ་རང་བཞིན་མེད་པར་རྟོགས་པའི་ཡེ་ཤེས་ཀྱི་ཚོགས་གོང་ནས་གོང་དུ་འཕེལ་བའི་ཁྱད་པར་གྱིས་ཉན་ཐོས་རྣམས་ལས་སངས་རྒྱས་ཁྱད་པར་འཕགས་པ་དང༌། ཐེག་པ་ཆེན་པོ་ནི་བསོད་ནམས་དང་ཡེ་ཤེས་ཀྱི་ཚོགས་དང་དམིགས་པ་མེད་པའི་ཐུགས་རྗེ་ཆེན་པོ་དང་སྒྲིབ་པ་ཐམས་ཅད་ལས་བྲལ་བའི་གཉིས་མེད་པའི་ཡེ་ཤེས་རྣམ་པ་ཐམས་ཅད་མཁྱེན་པ་ལ་སོགས་པ་ཉན་རང་དེ་དག་ལ་མེད་པས་ཡང་དག་པར་རྫོགས་པའི་སངས་རྒྱས་རྣམས་པས་དམན་པའི་ཕྱིར་ན་འབྲིང་རྣམས་ཏེ་ཉན་རང་རྣམས་ཐུབ་དབང་བཅོམ་ལྡན་འདས་ཀྱི་གསུང་ལས་སྐྱེས་སོ། །འོ་ན་ཉན་ཐོས་སངས་རྒྱས་ལས་འཁྲུངས་སུ་ཆུག་ཀྱང་རང་སངས་རྒྱས་རྣམས་སངས་རྒྱས་ལས་ཇི་ལྟར་འཁྲུངས་ཤེ་ན། དཔེར་ན་མྱོང་བ་ངེས་པའི་ལས་ཚེ་རབས་གཞན་དུ་རྣམ་སྨིན་ཟིན་པ་ལྟར་མཐོང་བའི་ཆོས་ཚེ་འདི་ལ་མྱ་ངན་ལས་འདས་པ་མ་ཐོབ་ཀྱང་ཚེ་རབས་གཞན་དུ་ངེས་པར་ཐོབ་པ་སྟེ། རྩ་ཤེར་ལས། དེ་ཉིད་ཤེས་པའི་འཇིག་རྟེན་འདིར། །མྱ་ངན་འདས་པ་མ་ཐོབ་ཀྱང༌། །སྐྱེ་བ་གཞན་དུ་འབད་མེད་པ། །ངེས་པར་ཐོབ་འགྱུར་ལས་བཞིན་ནོ། །དེ་ཡང་ཞིང་ཁམས་སྟོང་པ་རྣམས་སུ་ཐོབ་པ་ཡིན་ཏེ། སྔ་མ་ལས། རྫོགས་སངས་རྒྱས་རྣམས་མ་འབྱུང་ཞིང༌། །ཉན་ཐོས་རྣམས་ཀྱང་ཟད་པ་ན། །རང་སངས་རྒྱས་ཀྱི་ཡེ་ཤེས་ནི། །བསྟན་པ་མེད་ལས་རབ་ཏུ་སྐྱེ། །ཞེས་གསུངས་སོ། །སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང༌། ཞེས་གསུངས་སོ། །འོ་ན་བྱང་ཆུབ་སེམས་དཔའ་རྣམས་ཀྱང་དེ་བཞིན་གཤེགས་པས་ཆོས་ཉེ་བར་བསྟན་པ་ལས་སྐྱེས་པས་རྒྱལ་བའི་སྲས་ཞེས་བརྗོད་པ་མ་ཡིན་ནམ། སངས་རྒྱས་བྱང་ཆུབ་སེམས་དཔའ་ལས་འཁྲུངས་པར་མི་འཐད་དོ་ཞེ་ན། བྱང་སེམས་རང་ལ་ཆོས་བསྟན་པས་སངས་རྒྱས་ལས་འཁྲུངས་པར་བདེན་མོད་ཀྱི། འོན་ཀྱང་རྒྱུ་རྣམ་པ་གཉིས་ཀྱི་བྱང་སེམས་ཀྱི་རྒྱུར་འགྱུར་པ་སྟེ། འདི་ལྟར་གནས་སྐབས་ཀྱི་ཁྱད་པར་དང་ཡང་དག་པར་འཛིན་དུ་བཅུག་པའི་ཁྱད་པར་ལས་སོ། །དེ་ལས་གནས་སྐབས་ཀྱི་ཁྱད་པར་ནི། དེ་བཞིན་གཤེགས་པའི་གནས་སྐབས་ནི། བྱང་ཆུབ་སེམས་དཔའི་གནས་སྐབས་ཀྱི་རྒྱུ་ཡིན་པའི་ཕྱིར་རོ། །ཡང་དག་པར་འཛིན་དུ་བཅུག་པའི་ཁྱད་པར་ལས་ནི་འཕགས་པ་འཇམ་དཔལ་དབྱངས་བྱང་ཆུབ་སེམས་དཔའ་ཉིད་ཀྱིས་བཅོམ་ལྡན་འདས་ཤཱཀྱ་ཐུབ་པ་ཉིད་དང་དེ་ལས་གཞན་པའི་དེ་བཞིན་གཤེགས་པ་རྣམས་ཐོག་མར་ཁོ་ནར་བྱང་ཆུབ་ཀྱི་སེམས་ཡང་དག་པར་འཛིན་དུ་བཅུག་པ་ཡིན་ནོ། །དེའི་ཕྱིར་འབྲས་བུའི་མཐར་ཐུག་སངས་རྒྱས་ཏེ་རྒྱུ་གཙོ་བོར་གྱུར་པ་ལ་ལྟོས་ན་སངས་རྒྱས་བྱང་ཆུབ་སེམས་དཔའ་ལས་འཁྲུངས་པར་བསྟན་ཏོ། དེས་ན་རྒྱུ་ལ་མཆོད་པར་བརྗོད་པས་ཀྱང་འབྲས་བུ་ལ་མཆོད་པར་བརྗོད་པ་དོན་གྱིས་སོང་བ་ཡིན་ནོ། །དཔེར་ན་སྨན་ཤིང་ལྗོན་པའི་མྱུ་གུ་བསྲུང་ཞིང་བསྐྱང་བ་ལྟར་འབྲས་བུ་དོན་དུ་གཉེར་བ་རྣམས་ཀྱིས་རྒྱུ་བསྐྱང་བར་བྱ་བ་བཞིན་ཏེ། དཀོན་བརྩེགས་ལས། འོད་སྲུང་ཟླ་བ་ཚེས་པ་ལ་ཕྱག་བྱ་བ་ལྟར་ཉ་བ་ལ་ནི་མ་ཡིན་ནོ། །འོད་སྲུང་དེ་བཞིན་དུ་གང་དག་ང་ལ་རབ་ཏུ་དད་པ་དག་གིས་བྱང་སེམས་ལ་ཕྱག་བྱ་ཡི། དེ་བཞིན་གཤེགས་པ་ལ་ནི་མ་ཡིན་ནོ། །ཅི་ཕྱིར་ཞེ་ན། བྱང་སེམས་ལས་དེ་བཞིན་གཤེགས་པ་རྣམས་འབྱུང་ངོ༌། །དེ་བཞིན་གཤེགས་པ་ལས་ཉན་རང་རྣམས་འབྱུང་ངོ༌། །ཡང་བྱང་ཆུབ་སེམས་དཔའ་དེ་ཅི་ཡི་རྒྱུ་ཅན་ཞིག་ཡིན་ཞེ་ན། འོག་ཏུ་འཆད་པར་འགྱུར་བའི་ཆོས་རྣམ་པ་གསུམ་པོ་ཡིན་ཏེ། གསུམ་གང་ཞེ་ན། སེམས་ཅན་ལས་དམིགས་པའི་རྣམ་པ་ཅན་གྱི་སྙིང་རྗེའི་སེམས་དང༌། དངོས་པོ་དང་དངོས་པོ་མེད་པ་ལ་སོགས་པ་མཐའ་གཉིས་དང་བྲལ་བའི་ཤེས་རབ་སྟེ་གཉིས་སུ་མེད་པའི་བློའམ་གཉིས་ལ་མི་བརྟེན་པའི་ཡེ་ཤེས་དང༌། དེ་ལྟ་བུའི་ཆོས་ཉིད་ཀྱི་དོན་སེམས་ཅན་རྣམས་ཀྱིས་ཁོང་དུ་ཆུད་པར་བྱའོ་སྙམ་པའི་གཞན་ཕན་བྱང་ཆུབ་ཀྱི་སེམས་རྣམས་ནི་རྒྱལ་སྲས་རྣམས་ཀྱི་རྒྱུ་ཡིན་པ་སྟེ། རིན་ཆེན་ཕྲེང་བ་ལས། བདག་ཉིད་དང་ནི་འཇིག་རྟེན་འདིར། །བླ་མེད་བྱང་ཆུབ་ཐོབ་འདོད་པ། །དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང༌། །ཕྱོགས་མཐར་གཏུགས་པའི་སྙིང་རྗེ་དང༌། །གཉིས་ལ་མི་བརྟེན་ཡེ་ཤེས་ལགས། །ཞེས་གསུངས་སོ། །རིན་ཆེན་བྱང་ཆུབ་ཀྱི་སེམས་དང་གཉིས་སུ་མེད་པའི་ཡེ་ཤེས་གཉིས་ཀྱི་རྩ་བ་ཡང་སྙིང་རྗེ་གཙོ་བོ་ཉིད་དུ་བསྟན་པའི་ཕྱིར་བཤད་པ་ནི། གང་ཕྱིར་བརྩེ་ཉིད་རྒྱལ་བའི་ལོ་ཏོག་ཕུན་ཚོགས་འདིའི། །ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ། །ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །ཞེས་གསུངས་ཏེ། རྒྱུའི་གཙོ་བོ་སྙིང་རྗེ་ཡིན་པ་རྒྱུ་མཚན་གང་གི་ཕྱིར་དཔེར་ན་ཕྱི་རོལ་གྱི་འབྲས་བུ་ཕུན་སུམ་ཚོགས་པ་འདི་ལ་ཐོག་མཐའ་བར་གསུམ་དུ་ས་བོན་དང་ཆུ་དང་སྨིན་པ་གཙོ་བོར་གྱུར་པ་དཔེ་དེ་བཞིན་དུ་བརྩེ་བའི་སྙིང་རྗེ་ནི་ནང་གི་རྒྱལ་བའི་ལོ་ཏོག་ཕུན་སུམ་ཚོགས་པ་འདིའི་ཐོག་མར་ས་བོན་དང་འདྲ་བ་ནི། རིན་ཆེན་བྱང་ཆུབ་ཀྱི་སེམས་དང་གཉིས་སུ་མེད་པའི་ཡེ་ཤེས་ཡིན་པ་དང༌། བར་དུ་གོང་ནས་གོང་དུ་སྤེལ་བ་ལ་སྙིང་རྗེ་ཆུ་དང་འདྲ་ཞིང་བྱང་ཆུབ་ཀྱི་སེམས་བསྐྱེད་དུ་ཟིན་ཀྱང་སྙིང་རྗེའི་ཆུས་ཡང་དང་ཡང་དུ་མ་གཅུན་ན་ངེས་པར་ཉན་ཐོས་དང་རང་སངས་རྒྱས་ཀྱི་ས་ལ་མྱ་ངན་ལས་འདའ་བར་འགྱུར་རོ། །ཐ་མ་ཡུན་རིང་དུ་ལོངས་སྤྱོད་ཀྱི་གནས་ལ་འབྲས་བུ་སྨིན་པ་ལྟ་བུར་འདོད་པར་གྱུར་པ་ཡིན་ཏེ། འབྲས་བུ་མཐའ་ཡས་པའི་གནས་སྐབས་ཐོབ་ཏུ་ཟིན་ཀྱང་སྙིང་རྗེས་ཡོངས་སུ་སྨིན་ན་ཡུན་རིང་པོར་ལོངས་སྤྱོད་པར་མི་འགྱུར་རོ། །འདི་ལྟར་སྙིང་རྗེ་ཅན་ནི་གཞན་གྱི་སྡུག་བསྔལ་གྱིས་རང་གི་སྡུག་བསྔལ་བ་ཉིད་ཀྱིས་སེམས་ཅན་སྡུག་བསྔལ་བར་གྱུར་པ་མ་ལུས་པ་འཁོར་བའི་སྡུག་བསྔལ་ལས་ཡོངས་སུ་བསྐྱབ་པར་བྱ་བའི་ཕྱིར་གདོན་མི་ཟ་བར་བདག་གིས་འཇིག་རྟེན་འདི་མཐའ་དག་སྡུག་བསྔལ་ལས་བཏོན་ཏེ་སངས་རྒྱས་ཉིད་ལ་ངེས་པར་སྦྱར་བར་བྱའོ་སྙམ་དུ་ངེས་པར་སེམས་བསྐྱེད་པར་བྱེད་དོ། །དམ་བཅའ་བ་འདི་ཡང་གཉིས་སུ་མེད་པའི་ཡེ་ཤེས་སྤངས་པས་སྒྲུབ་པར་མི་ནུས་པ་གཉིས་སུ་མེད་པའི་ཡེ་ཤེས་ལ་ཡང་སྙིང་རྗེ་ངེས་པར་ཁོ་ན་འཇུག་སྟེ། སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ནི་སྙིང་རྗེ་ཡིན་པར་རྒྱུ་མཚན་དེའི་ཕྱིར་དཔལ་ལྡན་ཟླ་བ་གྲགས་པ་བདག་གིས་ཐོག་མར་སངས་རྒྱས་ཀྱི་རྒྱུ་སྙིང་རྗེ་ཁོ་ན་ལ་བསྟོད་པར་བགྱིའོ། །བྱང་ཆུབ་སེམས་དཔའ་རྣམས་ཀྱི་སྙིང་རྗེ་ལ་དབྱེ་ན་གསུམ་སྟེ། སེམས་ཅན་ལ་དམིགས་པ་དང༌། ཆོས་ལ་དམིགས་པ་དང༌། དམིགས་པ་མེད་པ་སྟེ་གསུམ་གྱིས་དབྱེ་བའི་གང་ཟག་གསུམ་གྱི་དམིགས་པའི་ཁྱད་པར་ཏེ། དང་པོ་སོ་སྐྱེ་རྣམས་ཀྱིས་གང་ཟག་རྫས་ཡོད་དུ་བཟུང་ནས་སྡུག་བསྔལ་དང་བྲལ་འདོད་སོགས་སུ་དམིགས་པ་དང༌། གཉིས་པ་ཉན་རང་འཕགས་པས་གང་ཟག་བདག་མེད་དུ་རྟོགས་ཏེ་ཕུང་པོའི་ཆོས་ཙམ་ལ་སེམས་ཅན་དུ་བཟུང་ནས་སྡུག་བསྔལ་དང་བྲལ་འདོད་སོགས་སུ་དམིགས་པ་དང༌། གསུམ་པ་ཐེག་ཆེན་འཕགས་པས་ཆོས་བདག་མེད་དུ་རྟོགས་ནས་སྒྱུ་མ་ལྟ་བུའི་སེམས་ཅན་ལ་སྡུག་བསྔལ་དང་བྲལ་འདོད་སོགས་སུ་དམིགས་པའོ། །དང་པོ་སྙིང་རྗེ་སེམས་ཅན་ལ་དམིགས་པའི་དབང་དུ་བྱས་ཏེ་བཤད་པ་ནི། དང་པོ་ང་ཞེས་བདག་ལ་ཞེན་གྱུར་ཅིང༌། །བདག་གི་འདི་ཞེས་དངོས་ལ་ཆགས་བསྐྱེད་པ། །ཟོ་ཆུན་འཕྱན་ལྟར་རང་དབང་མེད་པ་ཡི། །འགྲོ་ལ་སྙིང་རྗེར་གྱུར་གང་དེ་ལ་འདུད། །ཅེས་གསུངས་ཏེ། སེམས་ཅན་རྣམས་ཀྱིས་དང་པོ་ང་ཞེས་ཉེར་ལེན་གྱི་ཕུང་པོ་ལ་ཡོད་པ་མ་ཡིན་པའི་བདག་ལ་བློས་བཏགས་ནས་ཡོད་པ་ཉིད་དུ་ཞེན་པར་གྱུར་ཅིང༌། དེ་ནས་ངར་འཛིན་པའི་ཡུལ་ཕུང་པོ་ལས་གཞན་པའི་ཕྱི་རོལ་གྱི་ཡུལ་ལ་བདག་གི་འདི་དང་འདི་ཞེས་དངོས་པོ་ལ་ཆགས་པ་བསྐྱེད་པ་སྟེ། རྒྱུ་བདག་དང་བདག་གིར་མངོན་པར་ཞེན་པའི་དབང་གིས་འཇིག་རྟེན་འདི་ནི་གནས་ཁམས་གསུམ་འཁོར་བར་ཟོ་ཆུན་འཕྱན་པ་ལྟར་རང་དབང་མེད་པར་འཁོར་རོ། །ཇི་ལྟར་འཁོར་ཞེ་ན། ཟོ་ཆུན་འཕྱན་པ་དང་ཆོས་མཐུན་དྲུག་གི་སྒོ་ནས་མཚུངས་པ་སྟེ། ལས་དང་ཉོན་མོངས་པའི་ཐག་པས་ཆེས་དམ་དུ་བསྡམས་པ་དང་གཅིག །འཁྲུལ་འཁོར་བསྐོར་མཁན་རྣམ་པར་ཤེས་པའི་བསྐྱོད་པ་རག་ལས་པར་འཇུག་པ་དང་གཉིས། འཁོར་བའི་ཁྲོན་པ་ཆེན་པོ་སྲིད་པའི་རྩེ་བོ་ནས་མནར་མེད་པ་ལ་ཐུག་པ་ཟབ་ལ་བར་ཆད་པ་མེད་པར་འཕྱན་པ་དང་གསུམ། རང་གིས་རང་ཉིད་ཐུར་དུ་འགྲོ་བ་ལ་ངམ་ངམ་ཤུགས་ཀྱིས་འཇུག་ཅིང༌། དགེ་བའི་སྟོབས་བསྐྱེད་དེ་ཅི་ཞིག་ལྟར་དྲང་བར་བྱ་བ་དང་བཞི། མ་རིག་པ་ལ་སོགས་པ་ཉོན་མོངས་པ་དང་ལས་དང་སྐྱེ་བའི་ཀུན་ནས་ཉོན་མོངས་པ་གསུམ་ཡོད་ཀྱང༌། སྔ་མ་དང་ཕྱི་མ་བར་གྱི་རིམ་པར་མི་ཟིན་པ་དང་ལྔ། ཉི་མ་རེ་རེ་བཞིན་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་དག་གིས་གཙོག་པའམ་གཟིར་བའི་ཕྱིར་ཟོ་ཆུན་འཕྱན་པ་དང་ཆོས་མཐུན་དྲུག་གི་སྒོ་ནས་མཚུངས་པ་ལྟར་རང་དབང་མེད་པ་ཡི། འགྲོ་བ་རྣམས་ལ་སྡུག་བསྔལ་ལས་བསྐྱབ་པར་འདོད་པའི་སྙིང་རྗེ་བསྐྱེད་པར་འགྱུར་པའི་བྱང་ཆུབ་སེམས་དཔའ་གང་ཡིན་པ་དེ་ལ་འདུད་དོ། །དེ་ཡང་རྟག་མི་རྟག་རང་བཞིན་མེད་པ་སོགས་གང་གི་ཁྱད་པར་དུ་མ་བྱས་པར་འཁོར་བར་འཕྱན་པའི་འགྲོ་བ་ཙམ་ལ་དམིགས་པ་ནི། སེམས་ཅན་ལ་དམིགས་པའི་སྙིང་རྗེའི་ཁྱད་པར་རོ། །ཆོས་ལ་དམིགས་པ་དང་དམིགས་པ་མེད་པའི་སྙིང་རྗེ་ཡང་དམིགས་པའི་ཡུལ་གྱི་སྒོ་ནས་གསལ་བར་བྱ་བའི་ཕྱིར། འགྲོ་བ་གཡོ་བའི་ཆུ་ཡི་ནང་གི་ཟླ་བ་ལྟར། །གཡོ་དང་རང་བཞིན་ཉིད་ཀྱིས་སྟོང་པར་མཐོང་བ་ཡི། །ཞེས་གསུངས་ཏེ། སེམས་ཅན་འགྲོ་བ་རྣམས་ནི་རང་བཞིན་གྱིས་མི་བརྟན་པར་གཡོ་བ་ནི་ཆུ་ཤིན་ཏུ་དྭང་བའི་ནང་དུ་ཟླ་བའི་གཟུགས་བརྙན་ཤར་བ་ལ་རླུང་ཧ་ཅང་དྲག་པོ་མ་ཡིན་པས་བསྐྱོད་པ་ལྟར། ཟླ་བའི་གཟུགས་བརྙན་ཆུ་དང་བཅས་པ་དུས་སྐད་ཅིག་རེ་རེ་ལ་མི་རྟག་པས་གཡོ་བ་ཉིད་དང་ཕུང་པོ་འཇིག་པའི་ཚོགས་ལ་ལྟ་བའི་རྒྱ་མཚོ་མ་རིག་པ་ཆུ་སྔོན་པོའི་ནང་དུ་རྣམ་རྟོག་གི་རླུང་གིས་རབ་ཏུ་བསྐྱོད་པའི་གཟུངས་བརྙན་སྐད་ཅིག་གཅིག་ལ་འཇིག་པའི་ཚུལ་ལ་དམིགས་པ་ནི་ཆོས་ལ་དམིགས་པའི་སྙིང་རྗེའི་ཁྱད་པར་རོ། །ཆུ་ནང་གི་ཟླ་གཟུགས་ཟླ་བ་དངོས་མིན་པ་ལྟར་ལས་དཀར་ནག་གི་གཟུགས་བརྙན་ལྟ་བུའི་འགྲོ་བ་རྣམས་སོ་སོར་སྣང་ཡང་རང་བཞིན་གྱིས་སྒྱུ་མ་དང་སྟོང་པར་མཐོང་བ་དེ་ནི་དམིགས་པ་མེད་པའི་སྙིང་རྗེའི་ཁྱད་པར་ཡིན་ནོ། །དེ་ལྟ་བུའི་སྙིང་རྗེ་བསྐྱེད་པར་གྱུར་པའི་བྱང་ཆུབ་སེམས་དཔའ་གང་ཡིན་པ་དེ་ལ་འདུད་དོ། །འདུད་ཅེས་བྱ་བ་ནི་སྙིང་རྗེ་གསུམ་པོ་དེར་སྦྱར་བར་བྱ་སྟེ། གཞུང་འདི་ཉིད་ལས། སྡུག་བསྔལ་ཅན་རྣམས་ཡོངས་སྐྱོབས་པ། །སྙིང་རྗེ་ཆེན་པོའོ་ཞེས་བྱའོ། །ཞེས་གསུངས་སོ། །དེ་ཡན་ཅན་མཆོད་པར་བརྗོད་ཟིན་ཏོ། །ཞེས་པའང་དགེ་རིན་པས་སོ།། །།